Nõukogu määrus (EÜ) nr 3285/94,

22. detsember 1994,

impordi ühiste eeskirjade kohta ja määruse (EÜ) nr 518/94 kehtetuks tunnistamise kohta

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 113,

võttes arvesse põllumajandusturgude ühist korraldust ja töödeldud põllumajandustooteid käsitlevaid õigusakte, eriti selles osas, kus sätestatakse erand üldpõhimõttest, mille kohaselt koguselisi piiranguid ja samaväärse toimega meetmeid võib asendada üksnes samade õigusaktidega ettenähtud meetmetega,

võttes arvesse komisjoni ettepanekut,

võttes arvesse Euroopa Parlamendi arvamust [1]

ning arvestades, et:

ühine kaubanduspoliitika peaks põhinema ühtsetel põhimõtetel; nõukogu 7. märtsi 1994. aasta määrus (EÜ) nr 518/94 impordi ühiste eeskirjade kohta ja määruse (EMÜ) nr 288/82 kehtetuks tunnistamise kohta, [2] on selle poliitika oluline osa;

määruse (EÜ) nr 518/94 vastuvõtmisel võeti nõuetekohaselt arvesse ühenduse rahvusvahelisi kohustusi, eelkõige neid, mis tulenevad üldise tolli- ja kaubanduskokkuleppe (GATT) XIX artiklist;

Uruguay vooru lõpuleviimine on viinud Maailma Kaubandusorganisatsiooni (WTO) loomiseni; Maailma Kaubandusorganisatsiooni asutamislepingu lisa 1 A sisaldab muu hulgas 1994. aasta üldist tolli- ja kaubanduskokkulepet (GATT 1994) ja kaitsemeetmete lepingut;

kaitsemeetmete lepingu eesmärgiks on selgitada ja tugevdada GATT 1994 kokkuleppega, eriti selle XIX artikliga ettenähtud korda; selle lepinguga nõutakse nende kaitsemeetmete kõrvaldamist, mis seal sisalduvatest eeskirjadest erinevad, nagu näiteks vabatahtlikud ekspordipiirangud, korrapärased turukokkulepped või muud samalaadsed impordi ja ekspordiga seotud toimingud;

kaitsemeetmete leping hõlmab ka Euroopa Söe- ja Teraseühenduse (ESTÜ) tooteid; seetõttu kohaldatakse impordi ühiseid eeskirju ka neile toodetele, eriti kaitsemeetmete osas, ilma et see piiraks võimalike meetmete kohaldamist lepingu suhtes, mis käsitleb spetsiaalselt ESTÜ tooteid;

neid uusi mitmepoolseid eeskirju arvestades, tuleks impordi ühised eeskirju täpsustada ja vajaduse korral muuta, eriti kaitsemeetmete kohaldamise osas;

ühenduse eeskirjade lähtekohaks on impordi liberaliseerimine ehk koguseliste piirangute puudumine;

liikmesriigid peaksid komisjonile teatama igast impordi suundumustega kaasnevast ohust, mis võiks nõuda ühenduse järelevalvet või kaitsemeetmete kohaldamist;

niisugustel juhtudel peaks komisjon põhjalikult tutvuma imporditingimuste, impordi suundumuste, majanduse ja kaubanduse olukorra eri tahkude ja vajaduse korral võetavate meetmetega;

kui kohaldatakse ühenduse järelevalvet, tuleks kõnealuste toodete vabasse ringlusse lubamisel esitada ühtsetele kriteeriumidele vastav impordidokument; liikmesriikide ametiasutused peaksid selle dokumendi importija taotlusel kinnitama kindlaksmääratud ajavahemiku jooksul, kuid ilma et see annaks importijale importimisõigust; seetõttu peaks kõnealune dokument kehtima ainult ajavahemikul, mil impordieeskirju ei muudeta;

liikmesriigid ja komisjon peaksid võimalikult palju vahetama ühenduse järelevalve tulemusena saadud teavet;

komisjon ja nõukogu peavad vastu võtma ühenduse huvide seisukohast vajalikud kaitsemeetmed; neid huvisid tuleks käsitleda tervikuna, mis peaks eelkõige hõlmama ühenduse tootjate, kasutajate ja tarbijate huve;

WTO liikme vastu saab kaitsemeetmete kasutamist kaaluda üksnes juhul, kui kõnealust toodet on ühendusse imporditud sel määral suurenenud kogustes või niisugustel tingimustel, mis põhjustavad või ähvardavad põhjustada ühenduse samasuguste või otseselt konkureerivate toodete tootjaile märgatavat kahju, välja arvatud juhul, kui ühenduse rahvusvahelised kohustused lubavad nendest eeskirjadest erandi teha;

tuleks defineerida mõisteid "märgatav kahju", "märgatava kahju oht" ja "ühenduse tootjad" ning kehtestada kahju määratlemise täpsemad kriteeriumid;

iga kaitsemeetme kohaldamisele peab eelnema uurimine, jättes komisjonile samal ajal õiguse kiireloomulistel juhtudel ajutisi meetmeid kohaldada;

üksikasjalikumad eeskirjad peaksid käsitlema uurimise algatamist, nõutavaid kontrolle ja uuringuid, kogutud teabe kättesaadavust importivatele riikidele ja huvitatud pooltele, asjaomaste poolte ärakuulamist ja nende poolte võimalusi oma seisukohtade esitamiseks;

käesoleva määrusega kehtestatud uurimist käsitlevad sätted ei piira ühenduse või siseriiklike ametisaladuse eeskirjade kohaldamist;

on vaja kehtestada uurimise algatamise ja meetmete asjakohasust käsitleva otsuse langetamise kohta ajalised piirangud, et niisugused otsused tehtaks kiiresti ja et asjaomaste ettevõtjate õiguskindlus suureneks;

juhul kui kaitsemeetmeid rakendatakse kvootidena, ei tohiks kvoodid põhimõtteliselt vähemalt kolmeaastase vaatlusperioodi impordikvootide keskmisest väiksemad olla;

juhul kui kvoodid jaotatakse tarnijariikide vahel, võivad iga riigi kvoodi määrata riigid ise või võtta määramise aluseks vaatlusperioodi impordi määra; vaatamata sellele peaks nimetatud eeskirjadest olema võimalik teha erandeid, juhul kui on tegemist märgatava kahju ja impordi ebaproportsionaalse kasvuga, tingimusel et toimuvad nõuetekohased konsultatsioonid WTO kaitsemeetmete komitee egiidi all;

tuleks määrata kaitsemeetmete maksimaalne kestus ja kehtestada selle pikendamist, edaspidist liberaliseerimist ja neid meetmeid käsitlevaid aruandeid reguleerivad erisätted;

tuleks kehtestada tingimused, mille alusel kaitsemeetmeid ei kohaldataks WTO liikmeks olevatest arenguriikidest pärit toodete suhtes;

ühenduse ühe või mõne piirkonna jaoks ettenähtud järelevalve- või kaitsemeetmed võivad osutuda sobivamaks kui terve ühenduse suhtes kohaldatavad meetmed; niisuguseid meetmeid tuleks siiski lubada üksnes erandkorras ja olukordades, kus ei ole muud võimalust; on vaja tagada, et need meetmed oleksid ajutised ja põhjustaksid siseturul võimalikult vähe häireid;

impordieeskirjade ühtsuse huvides tuleks importijate täidetavaid formaalsusi lihtsustada ja muuta need ühesuguseks olenemata kohast, kus kaupa tollitakse; seetõttu on soovitatav ette näha, et kõiki formaalsusi täidetaks käesoleva määruse lisas esitatud näidistele vastavaid vorme kasutades;

ühenduse järelevalvemeetmetega seoses väljaantud impordidokumendid peaksid kehtima kogu ühenduses, olenemata väljaandja liikmesriigist;

7. märtsi 1994. aasta määrusega (EÜ) nr 517/94 (ühiste eeskirjade kohta, mis käsitlevad teatavatest kolmandatest riikidest imporditud tekstiiltooteid, mille kohta ei ole sõlmitud kahepoolseid lepinguid, protokolle või muid kokkuleppeid või mida ei ole reguleeritud muude ühenduse konkreetsete impordieeskirjadega) [3] reguleeritud tekstiiltoodete suhtes tuleb ühenduses ja rahvusvahelisel tasandil rakendada erikohtlemist, välja arvatud tooted, mis on loetletud GATT 1994 kokkuleppega liidetud II lisas; seetõttu tuleks need käesoleva määruse reguleerimisalast täielikult välja jätta;

käesoleva määruse sätted on kohaldatavad, ilma et see piiraks Hispaania ja Portugali ühinemisakti artiklite 77, 81, 244, 249 ja 280 kohaldamist;

ESTÜ lepinguga reguleeritud toodete kohta kehtivad siseriiklikud piirangud kaotavad järk-järgult kehtivuse vastavalt WTO sätetele;

määrus (EÜ) nr 518/94 tuleks seega tunnistada kehtetuks,

ON VASTU VÕTNUD KÄESOLEVA MÄÄRUSE:

I JAOTIS

Üldpõhimõtted

Artikkel 1

1. Käesolevat määrust kohaldatakse kolmandatest riikidest pärit toodete impordi suhtes, välja arvatud:

- WTO liikmesriigist pärit, määruses (EÜ) nr 517/94 käsitletud tekstiiltooted, mis ei ole loetletud käesoleva määruse II lisas,

- tooted, mis on pärit nõukogu määruses (EÜ) nr 519/94 (teatavatest kolmandatest riikidest pärit impordi ühiste eeskirjade kohta) [4] loetletud kolmandatest riikidest.

2. Ilma et see piiraks kaitsemeetmete võtmist V jaotise alusel, on lõikes 1 nimetatud toodete import ühendusse vaba ja sellest lähtuvalt ei kohaldata selle suhtes mingeid koguselisi piiranguid.

II JAOTIS

Ühenduse teavitamis- ja nõustamiskord

Artikkel 2

Kui ilmneb, et impordi suundumused nõuavad järelevalvet või kaitsemeetmeid, teatavad liikmesriigid sellest komisjonile. See teave peab sisaldama olemasolevat tõendust, mis põhineb artikliga 10 kehtestatud kriteeriumidel. Komisjon edastab selle teabe viivitamata kõikidele liikmesriikidele.

Artikkel 3

Konsultatsioone võib pidada kas liikmesriigi taotlusel või komisjoni omal algatusel. Need toimuvad kaheksa tööpäeva jooksul pärast seda, kui komisjon on artiklis 2 osutatud teabe kätte saanud, ja igal juhul enne ühenduse mis tahes järelevalve- või kaitsemeetme võtmist.

Artikkel 4

1. Konsultatsioonid toimuvad nõuandekomitees, edaspidi "komitee", mis koosneb kõikide liikmesriikide esindajatest ja mille eesistuja on komisjoni esindaja.

2. Komitee kutsub kokku eesistuja. Eesistuja annab liikmesriikidele võimalikult kiiresti kogu asjakohase info.

3. Konsultatsioonid hõlmavad eelkõige:

- impordi tingmusi, impordi suundumusi ning majanduse ja kaubanduse olukorra erinevaid tahke seoses kõnealuse tootega,

- meetmeid, mida vajaduse korral tuleb vastu võtta.

4. Vajaduse korral võib konsultatsioon toimuda kirja teel. Niisugusel juhul teatab komisjon sellest liikmesriikidele, kes võivad oma arvamust avaldada või taotleda suulist konsultatsiooni komisjoni kehtestatud viie kuni kaheksa tööpäevase ajavahemiku jooksul.

III JAOTIS

Ühenduse uurimismenetlus

Artikkel 5

1. Enne mis tahes kaitsemeetme kohaldamist rakendatakse ühenduse uurimismenetlust, ilma et see piiraks artikli 8 kohaldamist.

2. Uurimise eesmärgiks on määrata artiklis 10 kirjeldatud tegurite alusel, kas kõnealuse toote import põhjustab või ähvardab põhjustada märgatavat kahju asjaomastele ühenduse tootjatele.

3. Kehtivad järgmised määratlused:

a) märgatav kahju – ühenduse tootjate seisundi märkimisväärne halvenemine;

b) märgatava kahju oht – märgatav kahju on ilmselt tekkimas;

c) ühenduse tootjad – ühenduse territooriumil samasuguseid või otseselt konkureerivaid tooteid valmistavad tootjad või tootjad, kelle samasuguse või otseselt konkureeriva toote toodang kokku moodustab suurema osa vastavate toodete ühenduse kogutoodangust.

Artikkel 6

1. Kui komisjonile pärast artiklis 3 nimetatud konsulteerimist selgub, et uurimismenetluse algatamiseks on piisavalt tõendusmaterjali, tegutseb ta järgmiselt:

a) alustab uurimist ühe kuu jooksul pärast liikmesriigilt teabe saamist ja avaldab teate Euroopa Ühenduste Teatajas; see teade sisaldab saadud teabe kokkuvõtte ja sedastab, et igasugune asjaomane teave tuleb edastada komisjonile; teatatakse aeg, mille jooksul huvitatud pooled võivad oma seisukohad kirjalikult teatavaks teha ja teavet esitada, et neid uurimise käigus arvesse võetaks; teatatakse ka aeg, mille jooksul huvitatud pooled võivad taotleda komisjonilt suulist ärakuulamist vastavalt lõikele 4;

b) alustab koostöös liikmesriikidega uurimist.

2. Komisjon muretseb pärast komiteega konsulteerimist kogu vajaliku teabe ja püüab kontrollida ettevõtjatelt, vahendajatelt, tootjatelt, kutseühingutelt ja -organisatsioonidelt saadud teavet, kui ta seda asjakohaseks peab.

Nimetatud ülesande täitmisel abistavad komisjoni selle liikmesriigi töötajad, kelle territooriumil kontrollimine toimub, tingimusel et kõnealune liikmesriik seda soovib.

Endast vastavalt lõike 1 punktile a teatanud huvitatud pooled ja ekspordiriigi esindajad võivad kontrollida kogu infot, mis on uurimisega seoses komisjoni käsutusse antud, ühenduse või liikmesriikide asutusesisesed dokumendid välja arvatud, juhul kui see info on nende huvide kaitsmiseks oluline ega ole konfidentsiaalne artikli 9 tähenduses ning kui komisjon seda uurimisel kasutab.

Endast teatanud huvitatud pooled võivad edastada komisjonile oma seisukohad kõnealuse teabe kohta; neid seisukohti võidakse arvestada juhul, kui nende toetuseks on esitatud piisav hulk tõendeid.

3. Liikmesriigid esitavad komisjonile tema nõudmisel ja tema kehtestatud korras oma käsutuses oleva teabe uuritava toote turu arengusuundade kohta.

4. Komisjon võib huvitatud osapooled ära kuulata. Pooled tuleb ära kuulata juhul, kui nad on Euroopa Ühenduste Teatajas avaldatud teatises ettenähtud aja jooksul ärakuulamist kirjalikult taotlenud, osutades, et uurimise tulemused tõenäoliselt mõjutavad neid ja et neil on suuliste selgituste andmiseks erilised põhjused.

5. Kui teavet ei esitata käesoleva määrusega kehtestatud tähtaja jooksul või komisjoni poolt vastavalt käesolevale määrusele kehtestatud tähtaja jooksul, või kui uurimist oluliselt takistatakse, võib järeldused teha kättesaadavate faktide alusel. Kui komisjon leiab, et mõni huvitatud pool või kolmas isik on talle esitanud väära või eksitava teabe, jätab ta selle teabe arvesse võtmata ja võib kasutada kättesaadavaid fakte.

6. Kui komisjonile pärast artiklis 3 nimetatud konsultatsiooni selgub, et uurimine pole piisavalt põhjendatud, teatab ta liikmesriikidele oma otsusest ühe kuu jooksul pärast liikmesriikidelt teabe saamist.

Artikkel 7

1. Uurimise lõpus esitab komisjon komiteele tulemuste aruande.

2. Kui komisjon leiab uurimise algusest möödunud üheksa kuu jooksul, et ühenduse järelevalve- või kaitsemeetmeid ei ole vaja, lõpetatakse uurimine ühe kuu jooksul pärast esimest konsulteerimist komiteega. Uurimise lõpetamise otsus, mis sisaldab uurimise põhijäreldused ja selle põhjuste kokkuvõtte, avaldatakse Euroopa Ühenduste Teatajas.

3. Kui komisjon leiab, et ühenduse järelevalve- või kaitsemeetmed on vajalikud, võtab ta vastavalt IV ja V jaotisele vastu vajalikud otsused hiljemalt üheksa kuu jooksul pärast uurimise algust. Erandlikel asjaoludel võib kõnealust tähtaega pikendada maksimaalselt kahe kuu võrra; komisjon avaldab Euroopa Ühenduste Teatajas teate, mis täpsustab tähtaja pikendamise aja ja sisaldab pikendamise põhjuste kokkuvõtte.

Artikkel 8

1. Käesoleva jaotise sätted ei välista järelevalvemeetmete kasutamist vastavalt artiklitele 11–15 või ajutiste kaitsemeetmete kasutamist vastavalt artiklitele 16, 17 ja 18.

Ajutisi kaitsemeetmeid kohaldatakse:

- kriitilistes tingimustes, kus viivitamine võiks põhjustada raskesti heastatavat kahju, tehes vajalikuks kohese tegutsemise, ja

- kui on kindlaks tehtud, et impordi kasv on põhjustanud või ähvardab põhjustada märgatavat kahju.

2. Neid meetmeid ei tohi rakendada kauem kui 200 päeva.

3. Ajutised kaitsemeetmed peaksid seisnema hetkel kehtiva tollimaksu tõstmises (olenemata, kas see on null või üle selle), kui sellega on tõenäoliselt võimalik märgatavat kahju vältida või tekkinud olukorda parandada.

4. Komisjon võtab viivitamata uurimismeetmed, mida ta veel vajalikuks peab.

5. Kui ajutised kaitsemeetmed tunnistatakse kehtetuks, kuna märgatavat kahju või märgatava kahju ohtu ei ole, tagastatakse ajutiste meetmete raames kogutud tollimaks ilma eritoiminguteta niipea kui võimalik. Kohaldatakse nõukogu 12. oktoobri 1992. aasta määruse (EMÜ) nr 2913/92 (millega kehtestatakse ühenduse tolliseadustik) [5] artiklis 235 ja sellele järgnevates artiklites kehtestatud korda.

Artikkel 9

1. Käesoleva määruse alusel saadud infot kasutatakse ainult selleks, milleks seda nõuti.

2. a) Nõukogu, komisjon, liikmesriigid ja nende ametnikud ei tohi infoandja eriloata avaldada mitte mingisugust käesoleva määruse alusel saadud konfidentsiaalset infot või muud konfidentsiaalselt edastatud infot.

b) Igas konfidentsiaalsustaotluses tuleb märkida põhjus, miks info on konfidentsiaalne.

Kui siiski selgub, et konfidentsiaalsustaotlus ei ole põhjendatud, ning kui infoandja kas ei soovi infot avalikustada või ei luba seda üldises või kokkuvõtlikus vormis avaldada, võib kõnealuse info jätta arvesse võtmata.

3. Infot peetakse igal juhul konfidentsiaalseks, kui on tõenäoline, et selle avaldamisel on infoandjale või sellise info allikale märkimisväärselt ebasoodne mõju.

4. Eelmised lõiked ei takista ametiasutusi arvesse võtmast üldist infot ja eelkõige käesoleva määruse alusel vastuvõetud otsuste põhjusi. Need ametiasutused peavad arvesse võtma asjaomaste juriidiliste ja füüsiliste isikute õigustatud huvi, et nende ärisaladusi ei avaldataks.

Artikkel 10

1. Impordisuundumuste, impordi toimumise tingimuste ja sellisest impordist tingitud ühenduse tootjatele tekitatud märgatava kahju või niisuguse kahju tekitamise ohu uurimine hõlmab eelkõige järgmisi tegureid:

a) impordi maht, eelkõige juhul, kui see on absoluutarvudes või ühenduse toodangu või tarbimise suhtes märkimisväärselt kasvanud;

b) impordihind, eriti juhul, kui esineb märkimisväärne hinna allalöömine võrreldes ühenduse samalaadse toote hinnaga;

c) mõju ühenduse tootjatele, mis ilmneb järgmiste majandustegurite arengusuundadest:

- toodang,

- mahu ärakasutamine,

- tagavarad,

- müük,

- turuosa,

- hinnad (st hindade langus või hinnatõusude takistamine, mis vastasel juhul oleks võinud toimuda),

- kasumid,

- kasutatud kapitali tasuvus,

- rahavoog,

- tööhõive;

d) muid tegureid peale impordisuundumuste, mis põhjustavad või võiksid põhjustada asjaomastele ühenduse tootjatele märgatavat kahju.

2. Märgatava kahju ohu korral uurib komisjon, kas kõnealuse olukorra tõenäoline kujunemine tegelikult kahjustavaks on selgesti prognoositav. Sellega seoses võib arvesse võtta järgmisi tegureid:

a) ühendusse suunduva ekspordi kasvu määr;

b) päritolumaa või ekspordimaa olemasolev või lähemas tulevikus prognoositav ekspordi maht ja tõenäosus, et sellest tulenev eksport suundub ühendusse.

IV JAOTIS

Järelevalve

Artikkel 11

1. Kui käesolevas määruses käsitletud, kolmandast riigist pärit toote impordisuundumused ähvardavad kahjustada ühenduse tootjate huve ja kui ühenduse huvid seda nõuavad, võib selle toote importimisel vajaduse korral nõuda:

a) ühenduse tagasiulatuva järelevalve korraldamist vastavalt lõikes 2 nimetatud otsusele;

b) ühenduse eelneva järelevalve korraldamist vastavalt artiklile 12.

2. Komisjon võtab järelevalve määramise otsuse vastu artikli 16 lõigetes 7 ja 8 sätestatud korras.

3. Järelevalvemeetmed kehtivad piiratud aja jooksul. Kui ei ole sätestatud teisiti, kaotavad need kehtivuse meetmete rakendemise poolaastale järgneva poolaasta lõpus.

Artikkel 12

1. Ühenduse eelneva järelevalve all olevaid tooteid võib vabasse ringlusse lubada üksnes impordidokumendi esitamisel. Selle dokumendi kinnitab liikmesriigi määratud pädev ametiasutus tasuta mis tahes taotletud koguse kohta kõige enam viie tööpäeva jooksul pärast seda, kui pädev siseriiklik asutus on vastu võtnud ühenduse importija deklaratsiooni, olenemata tema tegevuskohast ühenduses. Kõnealune deklaratsioon loetakse pädeva siseriikliku asutuse poolt vastuvõetuks hiljemalt kolm päeva pärast selle esitamist, kui ei ole sätestatud teisiti.

2. Impordidokument ja importija deklaratsioon esitatakse I lisa näidises kirjeldatud vormil.

Eespool nimetatud vormil esitatud teabele võidakse nõuda lisateavet. See teave määratletakse järelevalvet kehtestavas otsuses.

3. Impordidokument kehtib kogu ühenduses, olenemata liikmesriigist, kes selle välja andnud on.

4. Kui avastatakse, et tehingu sooritamise ühikuhind ületab impordidokumendis märgitu vähem kui 5 % võrra või et importimiseks esitatud toodete koguväärtus või -hulk ületab impordidokumendis märgitud väärtuse või hulga vähem kui 5 % võrra, ei takista see kõnealuse toote vabasse ringlusse lubamist. Komisjon, olles ära kuulanud komitees avaldatud arvamused ja võttes arvesse toodete laadi ja asjaomase tehingu muud eripära, võib kehtestada teistsuguse protsendimäära, mis ei tohiks tavaliselt siiski olla suurem kui 10 %.

5. Impordidokumente võib kasutada ainult aja jooksul, mil asjaomaste tehingute suhtes kehtib impordi liberaliseerimise kord. Niisugust impordidokumenti ei tohi mingil juhul kasutada pärast selle kehtivusaja lõppu, mis määratakse kindlaks samal ajal ja samas korras kui järelevalve kehtestamine, ja mille puhul võetakse arvesse toodete laadi ja tehingu muud eripära.

6. Kui vastavalt artiklile 11 vastuvõetud otsus seda nõuab, tuleb ühenduse järelevalve all olevate toodete päritolu tõendada päritolusertifikaadiga. Käesoleva lõike kohaldamine ei välista niisuguste sertifikaatide esitamist käsitlevate muude sätete kohaldamist.

7. Kui ühenduse eelneva järelevalve all oleva toote suhtes kohaldatakse liikmesriigis piirkondlikke kaitsemeetmeid, võib impordidokumendi asendada selle liikmesriigi antud impordiloaga.

Artikkel 13

Kui toote impordile ei ole kehtestatud ühenduse eelnevat järelevalvet kaheksa tööpäeva jooksul pärast konsultatsioonide lõppu, võib komisjon vastavalt artiklile 18 rakendada piiratud järelevalvet ühenduse ühte või mõnda piirkonda suunduva impordi suhtes.

Artikkel 14

1. Piirkondliku järelevalve all olevaid tooteid võib kõnealuses piirkonnas vabasse ringlusse lubada üksnes impordidokumendi esitamisel. Selle dokumendi kinnitab asjaomase liikmesriigi (liikmesriikide) määratud pädev asutus tasuta mis tahes taotletud koguse kohta kõige enam viie tööpäeva jooksul pärast seda, kui pädev siseriiklik asutus on vastu võtnud ühenduse importija deklaratsiooni, olenemata tema tegevuskohast ühenduses. Kõnealune deklaratsioon loetakse pädeva siseriikliku asutuse poolt vastuvõetuks hiljemalt kolm tööpäeva pärast selle esitamist, kui ei ole sätestatud teisiti. Impordidokumenti võib kasutada ainult selle aja jooksul, mil asjaomaste tehingute suhtes kehtib impordi liberaliseerimise kord.

2. Impordidokumendi ja importija deklaratsiooni koostamisel kasutatakse I lisas esitatud näidisele vastavat vormi.

Eespool nimetatud vormil esitatud teabele võidakse nõuda lisateavet. Need üksikasjad sätestatakse järelevalvet kehtestavas otsuses.

Artikkel 15

1. Kui kohaldatakse ühenduse või piirkondlikku järelevalvet, teatavad liikmesriigid komisjonile iga kuu esimese kümne päeva jooksul:

a) eelneva järelevalve puhul rahasummade üksikasjad (arvutatud CIF-hindade alusel) ja kaubakogused, mille kohta on eelneva perioodi jooksul impordidokumendid välja antud või kinnitatud;

b) igal juhul punktis a osutatud ajavahemikule eelneva ajavahemiku jooksul toimunud impordi üksikasjad.

Liikmesriikide esitatud teave liigitatakse toodete ja maade kaupa.

Järelevalve korra kohaldamise ajal võib sama menetlust kasutades kehtestada teistsuguseid sätteid.

2. Kui toodete laad või erilised asjaolud seda nõuavad, võib komisjon liikmesriigi taotlusel või omal algatusel muuta selle teabe esitamise tähtaegu.

3. Komisjon teavitab sellest liikmesriike.

V JAOTIS

Kaitsemeetmed

Artikkel 16

1. Kui toodet imporditakse ühendusse sel määral suurenenud kogustes ja/või niisugustel tingimustel, mis põhjustavad või ähvardavad põhjustada ühenduse samasuguste või otseselt konkureerivate toodete tootjaile märgatavat kahju, võib komisjon ühenduse huvide kaitseks kas liikmesriigi taotlusel või omal algatusel:

a) piirata nende artiklis 12 nimetatud impordidokumentide kehtivusaega, mis kinnitatakse pärast kõnealuse meetme jõustumist;

b) muuta kõnealuse toote impordieeskirju, seades selle vabasse ringlusse lubamise tingimuseks impordiloa esitamise, mille andmist reguleerivad komisjoni kehtestatavad sätted ja piirangud.

Punktides a ja b nimetatud meetmed jõustuvad kohe.

2. WTO liikmete puhul võetakse lõikes 1 nimetatud meetmeid üksnes juhul, kui selle lõike esimeses lõigus nimetatud kaks tingimust on täidetud.

3. a) Kvootide määramisel võetakse eriti arvesse:

- soovi võimaluse piires säilitada tavapäraseid kaubavoogusid,

- enne käesoleva jaotises tähenduses võetud kaitsemeetme jõustumist tavalistel tingimustel sõlmitud lepingute alusel eksporditavate toodete mahtu, kui asjaomane liikmesriik on nendest lepingutest komisjonile teatanud,

- vajadust mitte kahjustada selle eesmärgi saavutamist, milleks kvoodid kehtestati.

b) Ükski kvoot ei või olla väiksem kui impordi keskmine tase viimase kolme tüüpilise aasta jooksul, mille kohta statistika on kättesaadav, välja arvatud juhul, kui teistsuguse suurusega kvooti on vaja märgatava kahju ärahoidmiseks või parandamiseks.

4. a) Kui kvoodid jaotatakse tarnijariikide vahel, võivad jaotamises kokku leppida need riigid, kelle oluliste huvide hulka kuulub asjaomase toote tarnimine ühendusse importimiseks.

Kui see ei õnnestu, jaotatakse kvoot tarnijariikide vahel proportsionaalselt nende osale kõnealuse toote ühendusse importimisel eelmise vaatlusperioodi jooksul, kusjuures võetakse nõuetekohaselt arvesse kõiki eritegureid, mis võisid või võivad selle tootega kauplemist mõjutada.

b) Ühendus võib sellest jaotusviisist siiski kõrvale kalduda märgatava kahju korral, kui ühest või mitmest tarnijariigist pärit import on kasvanud ebaproportsionaalselt, võrreldes kõnealuse toote impordi üldise kasvuga eelmise vaatlusperioodi vältel tingimusel, et ta arvestab oma kohustust jälgida, et konsultatsioonid toimuksid WTO kaitsemeetmete komitee egiidi all.

5. a) Käesolevas artiklis nimetatud meetmeid kohaldatakse kõikidele toodetele, mis on vabasse ringlusse lastud pärast nende meetmete jõustumise kuupäeva. Vastavalt artiklile 18 võib nende meetmete kohaldamist piirata ühe või mõne piirkonnaga.

b) Need meetmed ei takista siiski niisuguste toodete vabasse ringlusse lubamist, mis on juba teel ühendusse, tingimusel et nende toodete sihtkohta ei või muuta ja et toodetel, mida võib vastavalt artiklitele 11 ja 12 vabasse ringlusse lubada ainult impordidokumendi esitamisel, on vastav dokument tõepoolest olemas.

6. Kui liikmesriik on taotlenud komisjoni sekkumist, võtab viimane otsuse selle kohta vastu kõige rohkem viie tööpäeva jooksul alates taotluse saamisest.

7. Kõigist käesoleva artikli kohastest komisjoni otsustest teatatakse nõukogule ja liikmesriikidele. Iga liikmesriik võib ühe kuu jooksul teatamise päevast alates suunata komisjoni otsuse nõukokku arutamiseks.

8. Kui liikmesriik suunab komisjoni otsuse nõukokku, võib nõukogu komisjoni otsuse kvalifitseeritud häälteenamusega kinnitada, seda muuta või selle tühistada.

Kui nõukogu ei ole otsust teinud kolme kuu jooksul alates nõukogu poole pöördumisest, loetakse komisjoni meede tühistatuks.

Artikkel 17

Kui ühenduse huvid seda nõuavad, võib nõukogu III jaotise tingimuste alusel moodustatud komisjoni ettepanekul võtta kvalifitseeritud häälteenamusega vastu asjakohased meetmed takistamaks mingi toote importi ühendusse sel määral suurenenud kogustes ja/või niisugustel tingimustel, mis põhjustavad või ähvardavad põhjustada ühenduse samasuguste või otseselt konkureerivate toodete tootjaile märgatavat kahju.

Kohaldatakse artikli 16 lõikeid 2, 3, 4 ja 5.

Artikkel 18

Kui eelkõige artiklis 10 nimetatud tegurite alusel selgub, et tingimused meetmete vastuvõtmiseks vastavalt artiklitele 11 ja 16 on täidetud ühes või enamas ühenduse piirkonnas täidetud, võib komisjon pärast muude lahendusvõimaluste uurimist erandkorras lubada järelevalve-või kaitsemeetmete kohaldamist, mis piirduvad asjaomaste piirkondadega, kui ta leiab, et sel tasandil kohaldatavad meetmed on asjakohasemad kui kogu ühenduses kohaldatavad meetmed.

Need meetmed peavad olema ajutised ja siseturgu võimalikult vähe häirima.

Need meetmed võetakse vastavalt vastu artiklites 11 ja 16 sätestatud korras.

Artikkel 19

Kaitsemeetmeid ei või kohaldada WTOsse kuuluvatest arenguriikidest pärit toodete suhtes, kui selle riigi osa kõnealuse toote impordist ühendusse ei ületa 3 %, tingimusel et niisuguste WTO liikmetest arenguriikide ühendusse suunduv import kokku ei ole üle 9 % kõnealuse toote koguimpordist ühendusse.

Artikkel 20

1. Kaitsemeetmete kestus peab piirduma ajaga, mis on vajalik märgatava kahju ärahoidmiseks või parandamiseks ja ühenduse tootjate kohanemise hõlbustamiseks. See aeg ei tohiks olla pikem kui neli aastat, kaasa arvatud ajutiste meetmete kestus.

2. Välja arvatud artikli 16 lõike 4 punktis b nimetatud meetmete puhul, võib esialgset ajavahemikku pikendada, kui otsustatakse, et:

- kaitsemeedet on jätkuvalt vaja märgatava kahju ärahoidmiseks või parandamiseks,

- ja on tõendeid ühenduse tootjate kohanemise kohta.

3. Ajapikendused võetakse vastu vastavalt III jaotise tingimustele ja sama menetlusega kui esialgsed meetmed. Sel viisil pikendatud meede ei või olla piiravam, kui see oli esialgse ajavahemiku lõpus.

4. Kui meetme kestus ületab ühe aasta, tuleb meedet selle kohaldamise ajal, kaasa arvatud pikendamise aeg, kindlate ajavahemike järel järk-järgult liberaliseerida.

5. Kaitsemeetme kohaldamisaeg kokku, sealhulgas ajutiste meetmete kohaldamisaeg, esialgne kohaldamisaeg ja selle pikendamine, ei või kesta üle kaheksa aasta.

Artikkel 21

1. Vastavalt IV ja V jaotisele võetud järelevalve- ja kaitsemeetmete kehtivuse ajal toimuvad komitees kas liikmesriigi taotlusel või komisjoni algatusel konsultatsioonid. Kui meetme kohaldamisaeg ületab kolm aastat, püüab komisjon need konsultatsioonid korraldada hiljemalt kõnealuse meetme kohaldamisaja keskel. Konsultatsioonide eesmärk on:

a) kontrollida meetme mõju;

b) määrata, kas ja mil viisil on asjakohane kiirendada liberaliseerimise tempot;

c) teha kindlaks, kas meetme edasine kohaldamine on vajalik.

2. Kui komisjon leiab lõikes 1 nimetatud konsultatsioonide tulemusena, et mõni artiklitega 11, 13, 16, 17 ja 18 ettenähtud järelevalve- või kaitsemeede tuleks tühistada või et seda peaks muutma, toimitakse järgmiselt:

a) kui meetme kehtestas nõukogu, teeb komisjon nõukogule ettepaneku selle tühistamiseks või muutmiseks. Nõukogu teeb otsuse kvalifitseeritud häälteenamusega;

b) kõikidel muudel juhtudel muudab või tühistab ühenduse kaitse- ja järelevalvemeetmeid komisjon.

Kui see otsus käsitleb piirkondlikke järelevalvemeetmeid, kohaldatakse seda alates kuuendast päevast pärast Euroopa Ühenduste Teatajas avaldamist.

Artikkel 22

1. Kui toote importimise suhtes on juba kohaldatud kaitsemeedet, ei või selle toote suhtes niisugust meedet kasutada ajavahemiku jooksul, mis on sama pikk kui eelmise meetme kestus. See aeg ei või olla lühem kui kaks aastat.

2. Olenemata lõikest 1 võib toote suhtes taaskehtestada kuni 180 päeva kestva kaitsemeetme, kui:

a) selle toote impordile kaitsemeetme kehtestamise kuupäevast on möödunud vähemalt üks aasta ja

b) meetme kohaldamisele vahetult eelnenud viie aasta jooksul ei ole sellele tootele niisugust kaitsemeedet kohaldatud rohkem kui kahel korral.

VI JAGU

Lõppsätted

Artikkel 23

Kui ühenduse huvid seda nõuavad, võib nõukogu komisjoni ettepanekul kvalifitseeritud häälteenamusega vastu võtta asjakohased meetmed ühenduse või kõigi liikmesriikide õiguste kasutamiseks ja kohustuste täitmiseks rahvusvahelisel tasandil, eriti nende suhtes, mis puudutavad kaubandust ja kaupa.

Artikkel 24

1. Käesolev määrus ei välista ühenduse ja kolmandate riikide vahel sõlmitud kokkulepetega kehtestatud erieeskirjadest tulenevate kohustuste täitmist.

2. a) Ilma et see piiraks muid ühenduse sätteid, ei takista see määrus liikmesriike vastu võtmast või kohaldamast:

i) keelde, koguselisi piiranguid või järelevalvemeetmeid, selleks et tagada kõlblus, avalik kord või julgeolek ning inimeste, loomade või taimede elu ja tervise kaitse, kunstilise, ajaloolise või arheoloogilise väärtusega rahvusliku rikkuse kaitse või tööstus- ja kaubandusomandi kaitse;

ii) eriformaalsusi välisvaluuta kohta;

iii) asutamislepingu kohaste rahvusvaheliste lepingute alusel rakendatavaid formaalsusi.

b) Liikmesriigid teatavad komisjonile meetmetest ja formaalsustest, mida nad kavatsevad käesoleva lõike alusel rakendada või muuta. Äärmiselt pakilistel juhtudel teatatakse komisjonile siseriiklikest meetmetest ja formaalsustest kohe nende vastuvõtmise järel.

Artikkel 25

1. Käesoleva määruse kohaldamine ei piira põllumajandusturgude ühist korraldust kehtestavate õigusaktide, neist tulenevate ühenduse ja siseriiklike haldussätete ega asutamislepingu artikli 235 alusel vastuvõetud töödeldud põllumajandustooteid käsitlevate spetsiaalsete õigusaktide kohaldamist; see toimib nimetatud õigusaktide täiendusena.

2. Lõikes 1 nimetatud õigusaktides käsitletud toodete puhul ei kehti artiklid 11–15 ja 22 siiski nende toodete suhtes, mille kohta ühenduse kolmandate riikidega kauplemise eeskirjades nõutakse litsentsi või muu impordidokumendi esitamist.

Artikleid 16, 18 ja 21–24 ei kohaldata nende toodete suhtes, mille puhul nende eeskirjadega on ette nähtud koguseliste impordipiirangute kohaldamine.

Artikkel 26

1. Vastavalt WTO sätetele kaotavad ESTÜ lepinguga reguleeritud toodete kohta veel kehtivad siseriiklikud piirangud järk-järgult kehtivuse.

2. Hispaania ja Portugal võivad kuni 31. detsembrini 1995 säilitada koguselised piirangud ühinemisakti artiklites 77, 81, 244, 249 ja 280 nimetatud põllumajandustoodetele.

Artikkel 27

Määrus (EÜ) nr 518/94 tunnistatakse kehtetuks. Viiteid kehtetuks tunnistatud määrusele tõlgendatakse viidetena käesolevale määrusele.

Artikkel 28

Käesolev määrus jõustub 1. jaanuaril 1995.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 22. detsember 1994

Nõukogu nimel

eesistuja

H. Seehofer

[1] 14. detsembril 1994. aastal avaldatud arvamus (Euroopa Ühenduste Teatajas seni avaldamata).

[2] EÜT L 67, 10.3.1994, lk 77.

[3] EÜT L 67, 10.3.1994, lk 1.

[4] EÜT L 67, 10.3.1994, lk 89.

[5] EÜT L 302, 19.10.1992, lk 1.

--------------------------------------------------

I LISA

Järelevalvedokumendi lahtrites esitatavate andmete loetelu

JÄRELEVALVEDOKUMENT

1. Taotleja

(nimi, täielik aadress, riik)

2. Registreerimisnumber

3. Kaubasaatja (nimi, aadress, riik)

4. Pädev väljaandev asutus

(nimi ja aadress)

5. Deklarant (nimi ja aadress)

6. Viimane kehtivuspäev

7. Päritoluriik

8. Lähteriik

9. Kavandatav importimise koht ja aeg

10. Viide määrusele (EÜ), millega kehtestati järelevalve

11. Tootekirjeldus, pakendi markeeringud, arv, number ja liik

12. Tootekood (CN-kood)

13. Brutomass (kg)

14. Netomass (kg)

15. Täiendavad ühikud

16. CIF-hind EÜ piiril eküüdes

17. Lisateave

18. Taotleja kinnitus:

Mina, allakirjutanu, kinnitan, et käesolev info on tõene ja antud heauskselt

Koht ja kuupäev | |

(allkiri) | (pitsat) |

19. Pädeva ametiasutuse pitsat

Kuupäev | |

(allkiri) | (pitsat) |

Taotleja originaal

Pädeva ametiasutuse koopia

+++++ TIFF +++++

+++++ TIFF +++++

--------------------------------------------------

ANEXO IIBILAG IIANHANG IIΠΑΡΑΡΤΗΜΑ IIANNEX IIANNEXE IIALLEGATO IIBIJLAGE IIANEXO II

Tekstiil- ja rõivatoodete loetelu, mis on integreeritud GATT 1994 kokkuleppesse vastavalt tekstiil- ja rõivatoodete lepingu artiklile 2

HS | Kirjeldus |

I.KAMMLINT JA LÕNGAD

530710 | Džuudist või muudest niinkiududest korrutamata lõng |

530720 | Džuudist või muudest niinkiududest mitmekordne (kordistatud) või komplekslõng |

560110 | Vatist hügieenitarbed, näit. hügieenisidemed ja -tampoonid |

560121 | Puuvillavatt ja sellest valmistatud tooted, v.a hügieenitarbed |

560122 | Keemilistest kiududest vatt ja sellest valmistatud tooted, v.a hügieenitarbed |

560129 | Muudest tekstiilmaterjalidest valmistatud vatt ja sellest valmistatud tooted, v.a hügieenitarbed |

560130 | Flokk, tolm, ebemed |

560410 | Tekstiiliga kaetud kumminiit ja -pael |

560500 | Metalliseeritud lõng, metallniidi, -riba või -puudriga kombineeritud või metalliga kaetud tekstiillõng |

ex 701910 | Klaaskiust lõng |

II.RIIE

ex392112 | Kangastelgedel kootud riie, silmkoeriie või mittekootud riie, plastikuga pinnatud, kaetud või lamineeritud |

ex392113 | Kangastelgedel kootud riie, silmkoeriie või lausriie, plastikuga pinnatud, kaetud või lamineeritud |

ex392190 | Kangastelgedel kootud riie, silmkoeriie või lausriie, plastikuga pinnatud, kaetud või lamineeritud |

ex420212 | Reisikotid, kandekotid ja taskukotid, mille välispind on peamiselt tekstiilmaterjalist |

ex420222 | Reisikotid, kandekotid ja taskukotid, mille välispind on peamiselt tekstiilmaterjalist |

ex420232 | Reisikotid, kandekotid ja taskukotid, mille välispind on peamiselt tekstiilmaterjalist |

ex420292 | Reisikotid, kandekotid ja taskukotid, mille välispind on peamiselt tekstiilmaterjalist |

531010 | Džuudist või muudest niinkiududest lõng, pleegitamata |

531090 | Džuudist või muudest niinkiududest lõng, v.a pleegitamata |

590110 | Kummiga pealistatud riie raamatute väliskaanteks jms otstarbeks |

590190 | Pausriie, maalimislõuend jäik riie, kübarate valmistamiseks jne |

590410 | Linoleum, vajalikul kujul lõigatud või mitte |

590491 | Põrandakatted, v.a linoleum, nõeltöödeldud vildist või lausriidest alusel |

590492 | Põrandakatted, v.a linoleum, muudest tekstiilidest alusel |

590610 | Kummeeritud riidest kleeplint laiusega kuni 20 cm |

590699 | Kummeeritud riie |

590700 | Impregneeritud, pealistatud või kaetud riie; maalitud lõuend (näit teatridekoratsioonideks) |

ex701920 | Klaaskiust riie |

ex961210 | Keemilistest kiududest riidelindid, v.a laiusega alla 30 mm, kindlalt plastmass- või metallkassettidesse pandud |

III.TEKSTIILIST VALMISTOOTED

630510 | Džuudist või muudest niintekstiilkiududest kotid kaupade pakendamiseks |

630900 | Kantud rõivad jm kasutatud tooted |

ex640610 | Jalatsid, mille pealsete välismaterjalist 50 % või rohkem on tekstiilist |

ex640699 | Tekstiilist säärised ja kedrid |

650100 | Vildist kübaratoorikud ja kübaravildid, lamedad viltkettad ja silindrilised toorikud |

650200 | Kübaratoorikud, punutud või valmistatud mis tahes materjalist ribade ühendamise teel |

660191 | Muud tüüpi vihmavarjud, teleskoopvarrega |

660199 | Muud vihmavarjud |

880400 | Langevarjud, nende osad ja lisaseadmed |

911390 | Tekstiilmaterjalidest kellarihmad, -võrud ja -ketid |

IV.RÕIVAD

610311 | Meeste ja poiste ülikonnad, lamba- või muude loomade villast, silmkoelised |

610312 | Meeste ja poiste ülikonnad, sünteeskiududest, silmkoelised |

610319 | Meeste ja poiste ülikonnad, muudest tekstiilmaterjalidest, silmkoelised |

610321 | Meeste ja poiste komplektid, lamba- või muude loomade villast, silmkoelised |

610322 | Meeste ja poiste komplektid, puuvillast, silmkoelised |

610323 | Meeste ja poiste komplektid, sünteeskiududest, silmkoelised |

610329 | Meeste ja poiste komplektid, muudest tekstiilmaterjalidest, silmkoelised |

610811 | Naiste ja tüdrukute kombineed ja alusseelikud, keemilistest kiududest, silmkoelised |

610819 | Naiste ja tüdrukute kombineed ja alusseelikud, muudest materjalidest, silmkoelised |

621520 | Lipsud, ristlipsud ja kaelasidemed, keemilistest kiududest, mitte silmkoelised |

621590 | Lipsud, ristlipsud ja kaelasidemed, muudest materjalidest, mitte silmkoelised |

650300 | Viltkübarad jm vildist peakatted |

650400 | Kübarad jm peakatted, punutud või valmistatud mis tahes materjalist ribade ühendamise teel |

650590 | Kübarad jm peakatted, silmkoes või pitsi- või muu materjali tükkidest |

950291 | Nukurõivad |

--------------------------------------------------